## La Comunitat Valenciana va tancar juny amb la segona millor dada de creació d’empreses en 20 anys

*** En el primer semestre s’han creat un 4,5 % més d’empreses que en el mateix període de 2023, amb un saldo positiu de 7.053 societats més
* Nuria Montes destaca que “les polítiques empresarials del Consell de Carlos Mazón han propiciat un canvi clar de tendència”**

La Comunitat Valenciana va tancar juny amb la segona millor dada de creació d’empreses dels últims 20 anys. Així, en el primer semestre de 2024 s’han constituït 8.006 noves societats, xifra que representa un increment del 4,5 % respecte del mateix període de l’any anterior. En sentit contrari, es van dissoldre 953 empreses, xifra que suposa un 12,24 % menys que en 2023.

Amb estes xifres el saldo positiu de gener a juny d’enguany és de 7.053 noves empreses a la Comunitat Valenciana, xifra que consolida la tendència ascendent que va començar a produir-se en 2023. Eixe any es van constituir 13.417 noves societats (un 11,40 % més que en 2022) i se’n van dissoldre 1.839 (un 15,53 % menys que l’any anterior).

A més, la Comunitat Valenciana continua millorant clarament la mitjana espanyola tant en creació com en dissolució d’empreses. A tota Espanya, de gener a juny d’enguany, es van crear un 3,8 % més d’empreses que en 2022 (4,5 % a la Comunitat Valenciana) i se’n van dissoldre un 5,8 % menys (12,24 % menys).

Suport a la inversió

La consellera d’Innovació, Indústria, Comerç i Turisme, Nuria Montes, ha subratllat que les dades demostren que “hem passat de tindre la segona pitjor dada del segle en dissolució d’empreses, amb més de 2.000 societats desaparegudes l’any 2022, a crear més de 13.000 societats noves en 2023”.

“Les polítiques empresarials del Consell de Carlos Mazón han propiciat un canvi clar de tendència respecte de quan governava el Botànic i, encara que millorem també la mitjana espanyola, no ens conformem”, ha afegit la consellera.

Segons Montes, “els inversors estan veient cada vegada amb millors ulls la nostra Comunitat per a invertir”. I això perquè “més enllà de les ajudes directes i dels plans de suport que estem desenrotllant, també hem iniciat una senda de rebaixes fiscals i bonificacions, d’estabilitat i de simplificació administrativa”.

La consellera també ha assegurat que “la nostra missió és posar la catifa roja a tot aquell que vullga desenrotllar un projecte empresarial a la Comunitat Valenciana i que tinga l’Administració com un suport constant en lloc d’un obstacle”.

Entre les inversions més potents anunciades recentment, Montes ha recordat que Stadler fabricarà a Albuixech (València) més de 500 tramvies amb un contracte de 4.000 milions d’euros, o l’acord amb BP per a la creació d’un *hub* d’hidrogen verd al polígon del Serrallo (Castelló de la Plana), amb una inversió de 2.000 milions d’euros.

Fecha: 25/08/2024